CELEX: 32019D0584
Language: bg
Date: 2019-04-11 00:00:00
Title: Решение (ЕС) 2019/584 на Европейския съвет, взето в съгласие с Обединеното кралство, от 11 април 2019 година за продължаване на срока по член 50, параграф 3 от Договора за Европейския съюз

11.4.2019   
               
               
                  BG
               
               
                  Официален вестник на Европейския съюз
               
               
                  L 101/1
               
            
         РЕШЕНИЕ (ЕС) 2019/584 НА ЕВРОПЕЙСКИЯ СЪВЕТ,
         взето в съгласие с Обединеното кралство,
         от 11 април 2019 година
         за продължаване на срока по член 50, параграф 3 от Договора за Европейския съюз
         ЕВРОПЕЙСКИЯТ СЪВЕТ,
         като взе предвид Договора за Европейския съюз, и по-специално член 50, параграф 3 от него,
         като има предвид, че:
         
                     (1)
                  
                  
                     На 29 март 2017 г. Обединеното кралство нотифицира Европейския съвет за намерението си да се оттегли от Европейския съюз и Европейската общност за атомна енергия (Евратом) в съответствие с член 50 от Договора за Европейския съюз, който се прилага по отношение на Евратом съгласно член 106а от Договора за създаване на Европейската общност за атомна енергия.
                  
               
                     (2)
                  
                  
                     В съответствие с член 50 ДЕС Европейският съюз договори с Обединеното кралство споразумение, с което се определят редът и условията за неговото оттегляне, като се вземат предвид рамките на бъдещите му отношения със Съюза.
                  
               
                     (3)
                  
                  
                     На 25 ноември 2018 г. Европейският съвет одобри проекта за споразумение за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (наричано по-долу „Споразумението за оттегляне“) и одобри политическата декларация, очертаваща рамката на бъдещите отношения между Европейския съюз и Обединеното кралство Великобритания и Северна Ирландия. На 11 януари 2019 г. Съветът прие Решение (ЕС) 2019/274 (1) относно подписването на Споразумението за оттегляне (2).
                  
               
                     (4)
                  
                  
                     Съгласно член 50, параграф 3 ДЕС Договорите престават да се прилагат спрямо оттеглящата се държава от датата на влизане в сила на споразумението за оттегляне или, при липса на такова, две години след нотификацията, освен ако Европейският съвет в съгласие със засегнатата държава членка не реши с единодушие да продължи този срок.
                  
               
                     (5)
                  
                  
                     С писмо от 20 март 2019 г. Обединеното кралство представи искане за продължаване на срока, предвиден в член 50, параграф 3 ДЕС, до 30 юни 2019 г. с оглед на приключването на ратификацията на Споразумението за оттегляне.
                  
               
                     (6)
                  
                  
                     С Решение (ЕС) 2019/476 (3) Европейският съвет, в съгласие с Обединеното кралство, реши да продължи срока по член 50, параграф 3 ДЕС до 22 май 2019 г., ако Камарата на общините одобри Споразумението за оттегляне до 29 март 2019 г. Европейският съвет се съгласи, при неизпълнение на това условие, срокът да бъде продължен до 12 април 2019 г. и посочи, че очаква Обединеното кралство преди 12 април 2019 г. да предложи следващи действия, които той да разгледа.
                  
               
                     (7)
                  
                  
                     Споразумението за оттегляне не беше одобрено от Камарата на общините до 29 март 2019 г.
                  
               
                     (8)
                  
                  
                     С писмо от 5 април 2019 г. Обединеното кралство представи искане за допълнително продължаване до 30 юни 2019 г. на срока, предвиден в член 50, параграф 3 ДЕС, който вече беше продължен от Европейския съвет, с оглед на приключването на ратификацията на Споразумението за оттегляне.
                  
               
                     (9)
                  
                  
                     На 10 април 2019 г. Европейският съвет постигна съгласие за допълнително продължаване на срока, което да даде възможност за ратифицирането на Споразумението за оттегляне от двете страни. Това продължаване следва да продължи само доколкото е необходимо и във всички случаи не по-късно от 31 октомври 2019 г. Европейският съвет припомни също, че съгласно член 50, параграф 3 ДЕС Споразумението за оттегляне може да влезе в сила на по-ранна дата, ако страните приключат съответните процедури за ратификация преди 31 октомври 2019 г. Оттеглянето съответно следва да настъпи на по-ранната от следните две дати: първия ден от месеца, следващ приключването на процедурите за ратификация, или 1 ноември 2019 г.
                  
               
                     (10)
                  
                  
                     Не може да се допусне това допълнително продължаване да накърни нормалното функциониране на Съюза и неговите институции. Освен това, като последствие от продължаването на срока Обединеното кралство ще продължи да бъде държава членка до новата дата на оттегляне с пълен обем права и задължения съгласно член 50 ДЕС, като Обединеното кралство има право да оттегли нотификацията си по всяко време. Ако Обединеното кралство продължава да бъде държава членка на 23–26 май 2019 г. и не е ратифицирало Споразумението за оттегляне до 22 май 2019 г., то ще бъде задължено да проведе избори за Европейски парламент в съответствие с правото на Съюза. Ако в Обединеното кралство не бъдат проведени избори за Европейски парламент, продължаването на срока изтича на 31 май 2019 г. Европейският съвет взема предвид ангажимента на Обединеното кралство да действа конструктивно и отговорно по време на продължения срок в съответствие със задължението за лоялно сътрудничество и очаква Обединеното кралство да изпълни този ангажимент и задължението по Договора по начин, който отразява положението му на оттегляща се държава членка. За тази цел Обединеното кралство съдейства за осъществяването на задачите на Съюза и се въздържа от всякакви мерки, които биха могли да застрашат постигането на целите на Съюза, по-специално когато участва в процесите на вземане на решение на Съюза.
                  
               
                     (11)
                  
                  
                     Текущите мандати на членовете на институциите, органите, службите и агенциите на Съюза, чиито кандидатури са били представени, които са били назначени или които са били избрани поради членството на Обединеното кралство в Съюза, ще приключат веднага щом Договорите престанат да се прилагат спрямо Обединеното кралство, тоест на датата на оттеглянето.
                  
               
                     (12)
                  
                  
                     Продължаването на срока изключва ново отваряне на преговорите по Споразумението за оттегляне. Всеки едностранен ангажимент, изявление или друг акт от страна на Обединеното кралство следва да съответства на буквата и духа на Споразумението за оттегляне и не трябва да възпрепятства неговото прилагане. Продължаването на срока не може да се използва за започване на преговори по бъдещите отношения.
                  
               
                     (13)
                  
                  
                     Европейският съвет ще направи преглед на напредъка на заседанието си през юни 2019 г.
                  
               
                     (14)
                  
                  
                     Както е предвидено в член 50, параграф 4 ДЕС, Обединеното кралство не участва в обсъжданията на Европейския съвет относно настоящото решение и в приемането му. Въпреки това, както е посочено в писмото на постоянния представител на Обединеното кралство към Европейския съюз, сър Тим Бароу, от 11 април 2019 г., Обединеното кралство изрази съгласие, в съответствие с член 50, параграф 3 ДЕС, с продължаването на срока, посочен в същия член, и с настоящото решение,
                  
               ПРИЕ НАСТОЯЩОТО РЕШЕНИЕ:
         
            Член 1
            Срокът, предвиден в член 50, параграф 3 ДЕС, продължен с Решение (ЕС) 2019/476 на Европейския съвет, се продължава допълнително до 31 октомври 2019 г.
         
         
            Член 2
            Настоящото решение влиза в сила в деня на приемането му.
            Настоящото решение престава да се прилага на 31 май 2019 г., ако Обединеното кралство не е провело избори за Европейски парламент в съответствие с приложимото право на Съюза и не е ратифицирало Споразумението за оттегляне до 22 май 2019 г.
         
         
            Съставено в Брюксел на 11 април 2019 година.
            
               
                  За Европейския съвет
               
               
                  Председател
               
               D. TUSK
            
         
         
            (1)  Решение (ЕС) 2019/274 на Съвета от 11 януари 2019 г. относно подписването, от името на Европейския съюз и на Европейската общност за атомна енергия, на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 47 I, 19.2.2019 г., стр. 1).
         
            (2)  Текстът на Споразумението за оттегляне, приложено към Решение (ЕС) 2019/274, беше публикуван в ОВ C 66 I, 19.2.2019 г., стр. 1.
         
            (3)  Решение (EС) 2019/476 на Европейския съвет, взето в съгласие с Обединеното кралство, от 22 март 2019 г. за продължаване на срока по член 50, параграф 3 от ДЕС (ОВ L 80 I, 22.3.2019 г., стр. 1).